Сціпласць упрыгожвае чалавека. Але несумненна і тое, што Васіль Аляксандравіч займае пачэснае месца ў кагорце знакамітых беларускіх пісьменнікаў, публіцыстаў, казачнікаў. Пра шматгранныя творчыя здольнасці і лепшыя чалавечыя якасці віноўніка ўрачыстасці гаварылі многія выступоўцы. Намеснік старшыні раённага выканаўчага камітэта Вера Барысевіч уручыла імянінніку падзяку мясцовай выканаўчай улады. Намеснік старшыні Саюза пісьменнікаў Беларусі Генадзь Пашкоў, аднакурснік В. Шырко па факультэце журналістыкі Белдзяржуніверсітэта, прыгадаў гады студэнцкага жыцця, вандроўкі па вясковых клубах, а яшчэ ўспомніў, з якім захапленнем слухаў ён, як чытаў на памяць вершы, паэмы бацька пісьменніка Аляксандр Аляксандравіч. Арганізатары мерапрыемства (а імі былі і выступілі ў ролі вядучых вечарыны дырэктар музея Тамара Лухверчык і старшы навуковы супрацоўнік Зоя Калкоўская) прадэманстравалі кадры кіна-хронікі, і ўсе прысутныя змаглі ўбачыць і пачуць дэкламатарскае майстэрства Шырко-старэйшага, убачыць жывой маці пісьменніка. Г. Пашкоў выканаў ганаровую місію прэзідыума Саюза пісьменнікаў – уручыў Васілю Аляксандравічу вышэйшую ўзнагароду творчай суполкі, нагрудны знак “За вялікі ўклад у развіццё беларускай літаратуры”.